**KLINIČKI BOLNIČKI CENTAR OSIJEK**

**POVJERENSTVO ZA SPRJEČAVANJE**

**I SUZBIJANJE BOLNIČKIH INFEKCIJA**

**INFORMATIVNI LETAK ZA PACIJENTE O BAKTERIJAMA VIŠESTRUKO OTPORNIM NA ANTIMIKROBNE LIJEKOVE:**

**meticilin rezistentni *Staphylococcus aureus -* MRSA**

**vankomicin rezistetni *Enterococcus -* VRE**

**Što označava pojam „multirezistentna bakterija“ ili „višestruko otporna bakterija na antimikrobne lijekove“?**

* Anitimikrobni lijekovi koji se uobičajeno koriste u liječenju infekcija navedenim bakterijama ne mogu ih ubiti, odnosno eliminirati iz organizma.
* Ako imate infekciju izazvanu nekom od multirezistentnih bakterija, obično se liječenje ili Vaš boravak u bolnici produljuju.

**Što znači kada je netko nositelj MRSA I VRE ?**

* Osoba, hospitalizirani bolesnik ili netko tko nema kontakata sa zdravstvenim sustavom može na svojoj koži, sluznicama i/ili u svom probavnom sustavu imati multirezistentne bakterije (npr. MRSA i VRE). One ne moraju izazivati nikakve simptome, jednostavno su prisutne u i na organizmu, zajedno sa milijunima drugih bakterija, a pronalazi ih se na rutinskom pregledu ili probiru prilikom pripreme za neki zahvat, tijekom liječenja i slično.

**Gdje se točno ove bakterije nalaze ?**

* Ako ste kolonizirani MRSA bakterijom, najvjerojatnije se nalazi u Vašem nosu ili na pregibnim područjima kože.
* Ako imate VRE, onda je najvjerojatnije izoliran iz Vaše stolice, odnosno smješten u Vašem probavnom traktu.

**Kako se utvrđuje prisutnost MRSA i VRE?**

* Uzorak za analizu, npr. bris nosa, upućuje se u mikrobiološki laboratorij i ondje se utvrđuje prisutnost bakterije *Staphylococcus aureus*, koja je rezistentna na meticilin (MRSA).
* VRE-Enterokok rezistentan na vankomicin pronađen je u stolici ili brisu rektuma koji su analizirani na mikrobiologiji.

**Na koji način se prenose MRSA i VRE? Otkud baš kod mene ?**

* Najčešće se prenose izravnim kontaktom s bolesnikom koji ima MRSA bakteriju, npr. na koži ili sluznici nosa.
* Osim toga, zdravstveni radnici moraju provoditi higijenu ruku na odgovarajući način, jer njihove ruke mogu služiti u prijenosu MRSA s pozitivnog na negativnog pacijenta.
* Također, moguć je prijenos i neizravnim kontaktom, primjerice s površinom koju su dodirivali VRE ili MRSA- pozitivni pacijent ili član osoblja nakon rada s pacijentom koji ima MRSA ili VRE. Često dodirivane površine su okvir kreveta, alarm za sestre, kvake i slično.

**Koliko dugo mogu preživjeti MRSA i VRE?**

* MRSA se može nalaziti u nosnicama mjesecima
* VRE može preživjeti u crijevima tjednima ili čak mjesecima

**Kako se trebate ponašati?**

* Slijedite upute koje Vam da zdravstveno osoblje.
* Perite ruke nakon korištenja sanitarnog čvora.
* Također, posjetitelje uputite da provode higijenu ruku, a najpraktičnije je korištenje alkoholnog antiseptika koji je smješten kraj kreveta ili na ulazu u bolesničku sobu.

**Što je sa posjetiteljima?**

* Vrlo je mala vjerojatnost prijenosa MRSA ili VRE (multirezistentnih bakterija) na posjetitelje. Ipak se savjetuje upotreba alkoholnih antiseptika za ruke na ulasku u bolesničku sobu i prilikom izlaska iz nje.
* Posjetitelji ne bi trebali posjećivati ili dodirivati druge bolesnike na istom odjelu ako ste Vi u režimu izolacije

**Jesu li potrebne neke posebne mjere opreza kod kuće?**

* U Vašem domu MRSA nije ništa opasnija od bilo koje druge bakterije koja se nalazi na koži i kojima ste, u velikom broju, izloženi svaki dan.
* Važno je da Vi i Vaši ukućani često i detaljno perete ruke. Tako ćete spriječiti širenje bakterije na površine i ukućane.
* Bilo bi dobro da imate vlastiti ručnik za ruke ili da se koristite papirnatim ubrusima.
* Kupaonicu treba čistiti na uobičajen način, temeljito, koristeći uobičajena sredstva za dezinfekciju u kući.
* Kuća treba biti uredna i očišćena, na taj način se štitite od nakupina nečistoće i različitih bakterija.
* Pranje ruku te higijena ruku općenito je najvažnija mjera u Vašoj zaštiti i zaštiti Vaših bližnjih od infekcije